Un bărbat s-a baricadat în apartamentul fostei sale iubite, din Chiajna. Amenință că se aruncă de la etajul 4
Scandal în Chiajna, unde un bărbat a încălcat ordinul de protecţie şi a agresat-o pe fosta lui iubită, apoi s-a baricadat în locuinţa femeii, ameninţând că se aruncă de la etajul 4.
De mai bine de opt ore, poliţiştii şi negociatorii încearcă să stea de vorbă cu el.
Au trecut, așadar mai bine de opt ore de când foarte multe echipaje de pompieri, poliție, salvare, SMURD păzesc blocul în care bărbatul s-a baricadat. Încearcă să vorbească cu el. Martorii ne spuneau că întreaga scenă a început în dimineața de joi, însă vorbim de un conflict care a pornit cu câteva zile înainte.
Prima dată, tânăra ar fi apelat la poliție luni dimineață. Atunci, bărbatul ar fi venit din nou și ar fi agresat-o. Tot atunci a fost emis și un ordin de protecție împotriva lui. Pentru trei luni, acesta nu avea voie să se mai apropie de ea.
Iată că a încălcat acest ordin de protecție. Martorii spun că l-au văzut încă de miercuri dimineață în jurul blocului. Ar fi cumpărat un buchet de flori de undeva din zonă. Ar fi încercat, așadar, să se împace cu femeia. Alți vecini spun că s-ar fi dat drept curier și că așa ar fi păcălit-o pe femeie să îi deschidă ușa. A urmat probabil o scenă de agresiune.
Aceasta a reușit să scape de el, să coboare din bloc și să ceară ajutorul oamenilor. În acel moment au intervenit polițiștii, însă bărbatul a rămas în locuința femeii și de atunci refuză să părăsească imobilul. Chiar a ieșit la fereastră să strige că întreaga situație este din vina femeii că aceasta l-ar fi înșelat.
Polițiștii negociatori încearcă să ajungă la el, să vorbească cu el, să deschidă ușa și să renunțe la întregul scandal. Și vecinii stau ca pe ace, nu știu ce se întâmplă.
Intrarea în bloc este restricționată de echipaje de jur împrejur. Iată, e o întreagă desfășurare de forțe menite să aplaneze întreaga situație și să nu se ajungă la vreun gest extrem.